РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број: 06-2/455-13

25. новембар 2013. године

Б е о г р а д

 ЗАПИСНИК

28. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ,

ОДРЖАНЕ 22. НОВЕМБРА 2013. ГОДИНЕ

 Седница је почела у 12,20 часова.

 Седницом је председавао Дејан Раденковић, председник Одбора.

 Седници су присуствовали чланови Одбора: Зоран Бојанић, Милан Ковачевић, Милан Лапчевић, Владимир Маринковић, Милован Марковић и Мујо Муковић.

 Седници су присуствовали заменици одсутних чланова Одбора: Славољуб Влајковић (заменик Стефане Миладиновић), Вучета Тошковић (заменик Жељка Сушеца), Милорад Стошић (заменик Слободана Јеремића), и Велимир Станојевић (заменик Срђана Спасојевића).

Седници нису присуствовали чланови Одбора: Горица Гајевић, Радмила Геров, Рајко Стевановић, Владимир Јовановић и Љубан Панић (нити њихови заменици).

 Седници је присуствовао народни посланик Радојко Обрадовић.

 Седници су присуствовали из Министарства финансија: Никола Ћорсовић, државни секретар, Светлана Стојковић, Александра Стојановић и Иван Првуловић из Сектора за буџет.

На предлог председника Одбора, једногласно, усвојен је следећи

**Д н е в н и р е д**

1. Разматрање Предлогa закона о буџету Републике Србије за 2014. годину, раздео 21-

Министарство саобраћаја, раздео 22 - Министарство грађевинарства и урбанизма, раздео 29 - Министарство природних ресурса, рударства и просторног планирања, и раздео 32 - Министарство спољне и унутрашње трговине и телекомуникација, који је поднела Влада (број 400-4174/13 од 1. новембра 2013. године).

1. Р а з н о.

Прва тачка дневног реда **– Разматрање предлога Закона о буџету Републике Србије за 2014. годину, раздео 21 - Министарство саобраћаја, раздео 22 - Министарство грађевинарства и урбанизма, раздео 29 - Министарство природних ресурса, рударства и просторног планирања, и раздео 32 - Министарство спољне и унутрашње трговине и телекомуникација**

 У уводном излагању Никола Ћорсовић, државни секретар у Министарству финансија истакао је да је предложени буџет тренутно максимум, да је за наредну годину предвиђен дефицит буџета Републике Србије на нивоу 4,6%, консолидовани на свим нивоима власти 5,5%, а када се узму у обзир и финансијске трансакције које по својој пририоди повећавају дефицит он износи 7,1%, што у овим процентима подиже јавни дуг. У наредне три године политика Министарства финансија је стабилизација јавног дуга, који тренутно износи 64% БДП-а, а предвиђено је да се исти стабилизује на 69% са тенденцијом пада у будућности. Закон о буџетском систему предвиђа да се максимални дуг при коме се мора прибећи мерама заустављања износи 45% БДП –а, то је ниво на коме земље наше структуре банкротирају. У наредном периоду циљ је максимално смањење трошкова, стабилизација јавног дуга и процента његовог удела у БДП-у. Предвиђени буџет, када је реч о наведена три министарства је већи него у претходном периоду, јер су узете у обзир капиталне инвестиције, пописани су пројекти, сагледани приоритети и збир инвестиција. Сума од девет милијарди динара биће утрошена на већ започете али и на нове пројекте.

У расправи су учествовали: Милован Марковић, Вучета Тошковић, Радојко Обрадовић, Милан Лапчевић и Зоран Бојанић.

 У расправи која је уследила, народни посланици су изнели своја запажања и поставили следећа питања представницима Министарства: Какву информацију Министарство има у вези са проблемом урбане регенерације Краљева? Ко одлучује о приоритету када је реч о реализацији пројеката? Ко је одређивао колико ће која СО добијати новца путем трансфера? Шта се дешава са концесијом Пожега - Београд? Колико је новца уложено у пројекат „Степа Степановић“ и која је економска рентабилност истог? Зашто нису предвиђена средства за Дирекцију за развој и изградњу Колубарског округа? Истовремено је указано да су предложене субвенције за железницу недовољне и да у будућности о овоме би требло да се детаљније и благовремено расправља, као и да треба узети у обзир компоненту социјалних програма, која је јако битна на реформском путу Железница Србије. Посебно је наглашено да је досадашња пракса „свако министарство газда буџета“ лоша и да ту функцију треба да врши Влада.

 Представник Министарства одговорио је да не располаже потпуним информацијама када је у питању проблем урбане регенерације Краљева, али да зна да постоји проблем са документацијом. Када је реч о приоритету приликом реализције пројеката одлука је везана за конкурентност, пописани су пројекти и утврђен је максималан износ на основу рентабилности истих. Што се тиче доделе средстава трансферима водич је Закон о финансирању локалне самоуправе и пређашња искуства, једина разлика је у субвенцијама, које су подлегле мерама штедње. Средства намењена Дирекцији за развој и изградњу Колубарског округа нису предвиђена буџетом, јер исту надлежност има Грађевинска дирекција Србије, па није потребно правити непотребне трошкове дуплирањем институција истих надлежности. На преостала питања представници Министарства ће накнадно одговорити писаним путем, а изнета запажања у расправи ће детаљно сагледати.

Одбор је одлучио, већином гласова (10 за, 1 против), да предложи Одбору за финансије, републички буџет и контролу трошења јавних средстава да прихвати Предлог закона обуџету Републике Србије за 2014. годину, раздео 21 - Министарство саобраћаја, раздео 22 - Министарство грађевинарства и урбанизма, раздео 29 - Министарство природних ресурса, рударства и просторног планирања, и раздео 32 - Министарство спољне и унутрашње трговине и телекомуникација.

 За известиоца Одбора на седници Одбора за финансије, републички буџет и контролу трошења јавних средстава одређен је Дејан Раденковић, председник Одбора.

Друга тачка дневног реда **– Р а з н о**

 Известилац радне групе за представке Одбора, Владимир Маринковић упознао је Одбор са представком удружења грађана Умке у вези са избором трасе Београд- Јужни Јадран, варијанта десна обала реке Саве, као исплативијом и ефикаснијом указујући на анализу Института за путеве Србије.

 Након расправе Одбор је, већином гласова (7 за), одлучио да о овом важном питању затражи информацију од Министарства грађевинарства и урбанизма, а затим закаже посебну седницу Одбора.

 У расправи су учествовали: Владимир Маринковић, Зоран Бојанић, Радојко Обрадовић, Мујо Муковић и Милан Лапчевић.

На седници Одбора вођен је тонски запис.

Седница је закључена у 13,22 часова.

СЕКРЕТАР OДБОРА ПРЕДСЕДНИК OДБОРА

 Биљана Илић Дејан Раденковић